പ്രതിദിന ഉംറ തീര്ഥാടകരുടെ എണ്ണം 70,000 ആക്കി ജിദ്ദ: മസ്ജിദുല് ഹറാമിലെത്തുന്ന പ്രതിദിന ഉംറ തീര്ഥാടകരുടെ ശേഷി 70,000 ആയി ഉയര്ത്തിയെന്ന് സൗദി ഹജ്ജ്, ഉംറ മന്ത്രാലയം അറിയിച്ചു. വിവിധ വകുപ്പുകളുടെ സഹകരണത്തോടെ ബുധനാഴ്ച മുതലാണ് തീര്ഥാടകരുടെ എണ്ണം കൂട്ടിയത്.തീര്ഥാടകര് കര്ശനമായ ആരോഗ്യ മുന്കരുതല് പാലിച്ചിരിക്കണമെന്നും മന്ത്രാലയം വ്യക്തമാക്കി. മുഹര്റം ഒന്നുമുതല് പ്രതിദിന തീര്ഥാടകരുടെ എണ്ണം 60,000 ആക്കിയിരുന്നു. ക്രമേണ തീര്ഥാടകരുടെ എണ്ണം കൂട്ടുമെന്ന് നേരത്തേ മന്ത്രാലയം വ്യക്തമാക്കിയിരുന്നു. എട്ടു സമയങ്ങളിലായി ആരോഗ്യ മുന്കരുതല് പാലിച്ചാണ് തീര്ഥാടകര്ക്ക് ഹറമിലേക്ക് പ്രവേശനം നല്കുന്നത്. പ്രതിദിന ഉംറ തീര്ഥാടകരുടെ എണ്ണം വര്ധിപ്പിച്ചതിനാലും വിദേശ തീര്ഥാടകര്ക്കും രാജ്യത്തെ വാക്സിനെടുത്ത 12 മുതല് 18 വരെ പ്രായമുള്ളവര്ക്കും ഉംറക്ക് അനുമതി നല്കിയതിനാലും ഹറമിലെത്തുന്ന തീര്ഥാടകരുടെ എണ്ണത്തില് അടുത്തിടെ വര്ധനവുണ്ടായിട്ടുണ്ട്.